กรมการค้าภายใน ชวนเลือกซื้อชุดนักเรียนและอุปกรณ์การเรียน ในโครงการพาณิชย์ลดราคา! ช่วยประชาชน Back To School ลดค่าครองชีพผู้ปกครองช่วงเปิดเทอม
ร้อยตรีจักรา ยอดมณี รองอธิบดีกรมการค้าภายใน เปิดเผยว่า กรมการค้าภายในได้ร่วมกับผู้ผลิต ผู้จำหน่ายสินค้าจัดให้ประชาชนมีทางเลือกในการซื้อสินค้าราคาประหยัด เพื่อช่วยลดภาระค่าครองชีพ อีกทั้งยังเป็นการกระตุ้นการจับจ่ายใช้สอยและการฟื้นฟูเศรษฐกิจของประเทศ โดยเฉพาะช่วงเปิดเทอมนี้ ซึ่งจากการลงพื้นที่สำรวจสถานการณ์การจำหน่ายชุดนักเรียนและอุปกรณ์การเรียน ณ ห้างดูโฮม สาขาบางบัวทอง จ.นนทบุรี พบว่า ผู้ปกครองพาบุตรหลานมาเลือกซื้อชุดนักเรียนและอุปกรณ์อย่างคึกคัก โดยห้างดูโฮมได้ร่วมโครงการ “พาณิชย์ลดราคา! ช่วยประชาชน Back To School” ลดราคาสินค้าทั้งหมด 8 หมวด ได้แก่ หมวดชุดนักเรียน ราคาเริ่มต้นที่ 99 บาท หมวดรองเท้าและถุงเท้า หมวดกระเป๋า หมวดเครื่องเขียน หมวดสื่อการเรียนการสอน รวมทั้งอุปกรณ์กีฬา หมวดอุปกรณ์สำนักงาน หมวดเครื่องใช้ไฟฟ้า สินค้าอุปโภคบริโภคและของใช้ในบ้าน ซึ่งลดราคาสูงสุดถึงร้อยละ 80 ทั้งนี้ โปรโมชั่นของห้างดูโฮม และโครงการ “พาณิชย์ลดราคา! ช่วยประชาชน Back To School Lot 24” จะยังคงมีอยู่จนถึงวันที่ 31 พ.ค. 66 ผู้ปกครองสามารถเลือกซื้อสินค้าลดราคาได้ที่ห้างดูโฮมจำนวน 21 สาขาทั่วประเทศ และทางช่องทางออนไลน์ของห้างฯ หรือทางแอปพลิเคชัน Shopee และ Lazada ได้อีกด้วย